Kryetari i Lidhjes Demokratike të Kosovës, Lumir Abdixhiku, ka reaguar pas deklaratës së ministrit të Mjedisit, Planifikimit Hapësinor dhe Infrastrukturës, Liburn Aliu, i cili tha mbrëmë se e sheh Kosovën më shumë si projekt të përkohshëm.
Përmes një postimi në rrjetin social Facebook, Abidxhiku ka thënë se Kosova sot udhëhiqet nga popullistë mosbesues të saj dhe mohues të shtetësisë.
Ai i ka quajtur pushtetin 'kundërshtarë të brendshëm', që sipas tij kanë një atdhe të dytë.
"Ç'të duhen kundërshtarët e jashtëm, kur i ke të brendshmit? Republika e Kosovës, sot udhëhiqet nga popullistë mosbesues të saj. Fati i projektit më të madh shqiptar, 'Kosova shtet i pavarur e sovran' është në duar të mohuesve të vet shtetësisë. Prandaj betimi mbi Republikë është farsë. Prandaj shkelja e Kushtetutës bëhet zakonshmëri. Sepse mosbesimi ndaj Kosovës është bindje. Këta kanë atdhe të dytë. Ne kemi vetëm Kosovën", shkroi Abidxhiku.
Deklarata e ministrit Aliu, se "Kosova është projekt i përkohshëm", ka nxitur reagime të shumta nëpër rrjete sociale.
Aliu ka befasuar mbrëmë me këtë deklaratë që e dha në emisionin "ZANAT" në T7.
Ai tha se Kosova është një projekt i përkohshëm, duke iu referuar aspiratës për bashkim me Shqipërinë.
"Unë e shoh sot Kosovën më shumë se një projekt të përkohshëm. Cilat janë elementet që sot përpiqen me kriju kombin kosovar? Kushtetuta e Republikës së Kosovës është e një vendi multi-etnik, çfarë është kosovari, a është kosovari shqiptar apo diçka tjetër, nëse do të krijonim një komb që do të synonte një përzierje të etnive nuk e di sa do të ketë sukses, dhe nuk është duke pasur sukses".
"Unë mendoj që projekti Kosova shtet i pavarur është një projekt i përkohshëm që ka me marrë një rrugë. Rruga është normale, zhvillimi ekonomik, qarkullimi i vazhdueshëm brenda gjithë Ballkanit, do ta kthejë në vendin e vet ku do të shuhen të gjitha ato shovinzimat e të gjithë do të ktheheshin në vendin e vet", ka thënë Aliu.
Kryeministri i vendit, Albin Kurti, ka refuzuar të komentojë deklaratën e Aliut, duke thënë se nuk e ka parë paraqitjen e ministrit, por është njoftuar se ai ka qenë në një emision festiv.
"Nuk po më duhet e përshtatshëm që unë të komentojë emisione televizive që nuk i ka pa, por zëdhënësi im Përparim Kryeziu më tha që ai ka qenë emision festiv, por këtu sot jemi për punë që po bëhen për qytetarët në të mirën e tyre dhe ky është përqendrimi ynë", tha Kurti.